
Σάββατο, 24 Οκτωβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό 48 αλλοδαπών στη Γαύδο – Εντοπισμός και διάσωση 50 αλλοδαπών στην Ιεράπετρα –Εντοπισμός σορού άντρα αγνώστων λοιπών στοιχείων στη Γαύδο – Σύλληψη αλλοδαπών στη Σάμο – Διακομιδές ασθενών

Συνέχεια ενημέρωσης:
Αναφορικά με τον εντοπισμό 48 αλλοδαπών στη Γαύδο την 23.10.206, συνελήφθη ένας 17χρονος αλλοδαπός (υπήκοος Ν. Σουδάν) για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση», του άρθρου 16 του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής  που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Προανάκριση διενεργείται από το Κεντρικό Λιμεναρχείο Χανίων.

*****

Τις μεσημβρινές ώρες σήμερα, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και διάσωσης (Ε.Κ.Σ.Ε.Δ.) για παροχή συνδρομής σε λέμβο με αλλοδαπούς επιβαίνοντες σε δυσχερή θέση στη θαλάσσια περιοχή 23 ν.μ. νότια της Ιεράπετρας. Άμεσα για την περιοχή απέπλευσε ένα Περιπολικό σκάφος Λ.Σ.-ΕΛ.ΑΚΤ., όπου εντόπισε και περισυνέλεξε συνολικά 50 αλλοδαπούς (47 άνδρες, 1 γυναίκα και 2 ανήλικους), τους οποίους μετέφερε με ασφάλεια στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις πρωινές ώρες σήμερα, ενημερώθηκε η Λιμενική Αρχή της Παλαιόχωρας για τον εντοπισμό μίας σορού στη θαλάσσια περιοχή ανατολικά της Γαύδου.  Στο σημείο μετέβη σκάφος της δύναμης  Frontex, το πλήρωμα του οποίου εντόπισε και ανέσυρε μία σορό άντρα, αγνώστων λοιπών στοιχείων, σε κατάσταση προχωρημένης σήψης. Η σορός μεταφέρθηκε στο λιμάνι της Χώρας Σφακίων από το σκάφος Frontex. Προανάκριση διενεργείται από το Λιμενικό Σταθμό Παλαιόχωρας.

*****

Τις μεσημβρινές ώρες σήμερα, στελέχη του Γραφείου Ασφάλειας του Λιμεναρχείου Σάμου προέβησαν στη σύλληψη δύο αλλοδαπών (υπηκόων Τουρκίας), ηλικίας 21 και 33 ετών, για παράβαση του Ν. 3386/2005 (Παράνομη διαμονή στη χώρα) και του άρθρου 24 παρ.6 εδάφιο Β’ του Ν. 5038/2023  (Κατοχή πλαστών ταξιδιωτικών εγγράφων).
Ειδικότερα, σε έλεγχο που διενεργήθηκε στο λιμάνι Μαλαγαρίου Σάμου από τα εν λόγω στελέχη, ο 21χρονος και ο 33χρονος κατείχαν και επέδειξαν πλαστά ταξιδιωτικά έγγραφα, προκειμένου να επιβιβαστούν σε επιβατηγό-οχηματαγωγό πλοίο με προορισμό τον Πειραιά. Επιπρόσθετα, σύμφωνα με τους ανωτέρω, είχαν εισέλθει στη Σάμο την 14.10.2026 και παρέμεναν σε αυτή, χωρίς να έχουν τύχει διαδικασίας καταγραφής και ταυτοποίησης. Από το Λιμεναρχείο Σάμου που διενεργεί την προανάκριση, κατασχέθηκαν τα πλαστά έγγραφα.
Διαθέσιμο φωτογραφικό υλικό αναρτήθηκε στην ιστοσελίδα www.hcg.gr

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-26χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΖΑΧΑΡΕΝΙΑ» Ν.Σ. 46 και
-74χρονου, από το λιμάνι της Σκοπέλου στο λιμάνι του Βόλου, με περιπολικό σκάφος Λ.Σ.-ΕΛ.ΑΚΤ..

